
REPUBLIKA HRVATSKA
TRGOVAČKI SUD U SPLITU             			      
Split, Sukoišanska 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po stečajnoj sutkinji Ani Golub Gruić, odlučujući o prijedlogu FINANCIJSKE AGENCIJE, Regionalni centar Zagreb, Koturaška 43, za pokretanje stečajnog postupka nad imovinom dužnikom pojedinca NEDILJKA BANIĆA, vl. obrta ˝Silvana˝, OIB: 04386420905, Seget Vranjica, Put hrvatskih žrtava 418, dana 10. svibnja 2017. godine 
r i j e š i o   j e                                               
Odbacuje se zahtjev Financijske agencije za pokretanje stečajnog postupka nad imovinom dužnikom pojedinca NEDILJKA BANIĆA, vl. obrta ˝Silvana˝, OIB: 04386420905, Seget Vranjica, Put hrvatskih žrtava 418.
Obrazloženje
Kod ovog suda dana 10. travnja 2017. godine zaprimljen je prijedlog FINA-e, Regionalni centar Zagreb, za pokretanje stečajnog postupka nad imovinom dužnikom pojedinca Nediljka Banića, vl. obrta ˝Silvana˝, OIB: 04386420905, Seget Vranjica, Put hrvatskih žrtava 418.
U prijedlogu se navodi da je dužnik dana 26. kolovoza 2015. godine podnio prijedlog za otvaranje postupka predstečajne nagodbe. Kako na ročištu za glasovanje o Planu financijskog restrukturiranja isti nije bio prihvaćen, to je Financijska agencija dana 16. studenog 2016. godine donijela rješenje o obustavi postupka predstečajne nagodbe nad dužnikom Klasa: UP - I/110/07/15-01/8521, Ur. broj: 04-06-16-8521-62 (list 3-4 spisa). U privitku predlagatelj dostavlja Potvrdu FINA-e od 5. travnja 2017. godine (list 2 spisa) iz koje proizlazi da je dužnik do dana objave rješenja o otvaranju postupka predstečajne nagodbe imao u razdoblju dužem od 60 dana evidentirane neizvršene osnove za plaćanje, a koje je trebalo, na temelju valjanih osnova za plaćanje, bez daljnjeg pristanka dužnika naplatiti sa bilo kojeg od njegovih računa.
Prema ocjeni ovog suda, prijedlog za otvaranje stečajnog postupka nad imovinom dužnika pojedinca Nediljka Banića, vl. obrta ˝Silvana˝, OIB: 04386420905, Seget Vranjica, Put hrvatskih žrtava 418.
Odredbom čl. 442. st. 1. Stečajnog zakona (˝Narodne novine˝ broj 71/15; dalje: SZ) propisano je da će se postupci predstečajne nagodbe pokrenuti na temelju ZFPPN-a dovršiti prema odredbama toga zakona.
Odredbom čl. 27. st. 5. Zakona o financijskom poslovanju i predstečajnoj nagodbi (˝Narodne novine˝ broj 108/12, 144/12 i 81/13; dalje ZFPPN) propisano je da ako je postupak predstečajne nagodbe obustavljen, a postoje razlozi za otvaranje stečajnog postupka, Financijska agencija, odnosno nagodbeno vijeće podnijeti će prijedlog za pokretanje stečajnog postupka nad dužnikom u roku od 8 dana nakon izvršnosti rješenja o obustavi. Kako je FINA izvršnim rješenjem od 16. studenog 2016. godine obustavila postupak predstečajne nagodbe nad dužnikom, a utvrdila  je i postojanje stečajnog razloga nesposobnosti za plaćanje na strani dužnika, ovaj sud nalazi da bi FINA u smislu odredbe čl. 27. st. 5. ZFPPN-a u vezi s odredbom čl. 442. st. 1. SZ-a bila aktivno legitimirana za podnošenje prijedloga za otvaranje stečaja. 
Međutim, odredbom čl. 3. st. 1. SZ-a propisano je da se predstečajni i stečajni postupak mogu provesti nad pravnom osobom i nad imovinom dužnika pojedinca, ako zakonom nije drukčije određeno. Dužnikom pojedincem u smislu toga Zakona smatra se fizička osoba obveznik poreza na dohodak od samostalne djelatnosti prema odredbama Zakona o porezu na dohodak („Narodne novine“  broj 177/04, 73/08, 80/10, 114/11, 22/12, 144/12, 43/13, 120/13, 155/13, 83/14 i 143/14)  i fizička osoba obveznik poreza na dobit prema odredbama Zakona o porezu na dobit („Narodne novine“  broj 177/04, 90/05, 57/06, 146/08, 80/10, 22/12, 148/13 i 143/14). Prema Zakonu o porezu na dohodak. porezni obveznik je fizička osoba koja ostvaruje dohodak. Dohotkom od samostalne djelatnosti smatra se dohodak od obrta i s obrtom izjednačenih djelatnosti, dohodak od slobodnih zanimanja i dohodak od poljoprivrede i šumarstva.
Iz izvatka iz obrtnog registra, kojeg je ovaj sud pribavio po službenoj dužnosti, izdanog od strane Ureda državne uprave u SDŽ, Službe za gospodarstvo – Odjela za gospodarstvo, proizlazi da je Obrt za ugostiteljstvo i iznajmljivanje ˝Silvana˝, vl. Nediljka Banića, Seget Vranjica, Put hrvatskih žrtava 418, OIB: 04386420905, odjavljen dana 29. ožujka 2017. godine (list 15-16 spisa), dakle, prije podnošenja prijedloga za otvaranje stečajnog postupka nad imovinom navedenog dužnika pojedinca.
Kako je u smislu odredbi SZ-a stečaj dopušten samo ako je pokrenut protiv dužnika nad kojim se po zakonu može otvoriti - pravne osobe ili imovine dužnika pojedinca – fizičke osobe obveznika poreza na dohodak od samostalne djelatnosti prema odredbama Zakona o porezu na dohodak i fizičke osobe obveznika poreza na dobit prema odredbama Zakona o porezu na dobit, prema ocjeni ovog suda, fizička osoba mora imati taj status u trenutku podnošenja prijedloga za otvaranje stečajnog postupka. Odjavom iz obrtnog registra, dužnik Nediljko Banić izgubio je status obveznika poreza na dohodak od samostalne djelatnosti prema odredbama Zakona o porezu na dohodak.
Slijedom navedenog, a temeljem odredbe čl. 3. st. 1. i čl. 115. st. 1. SZ-a odlučeno je kao u izreci ovog rješenja.	
U Splitu, 10. svibnja 2017 godine
SUTKINJA
ANA GOLUB GRUIĆ

POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 
DNA:
-  podnositelju zahtjeva – FINA, RC Zagreb
-  mrežna stranica e-Oglasna ploča sudova
-  spis

